Virallinen lehti nro C 115 , 14/04/1997 s. 0173



B4-0192 ja 0230/97 Päätöslauselma laittomista siirtolaisista Euroopan parlamentti, joka - ottaa huomioon aiemmat päätöslauselmansa siirtolaisten hyvinvoinnista, - ottaa huomioon etenkin 19. syyskuuta 1996 antamansa päätöslauselman laittomien maahanmuuttajien karkottamisesta Euroopassa ((EYVL C 320, 28.10.1996, s. 198)), A. ilmaisee erityisen huolestumisensa sen suhteen, että yli 200 Alexandriasta tulevaa siirtolaista hukkui Välimereen joulupäivänä 1996, ja toteaa, että raporteista syntyy vaikutelma, jonka mukaan heitä kuljettava laiva oli ahdattu tarkoituksella täyteen ja upotettu, B. pitää huolestuttavana, että Kreikan, Italian, Maltan ja Egyptin viranomaiset eivät ole järjestäneet asiasta koordinoitua tutkimusta, C. ottaa huomioon, että tämä on vain yksi lukuisista tapauksista, joissa monet siirtolaiset ovat kuolleet tai loukkaantuneet vakavasti, koska häikäilemättömät henkilöt ovat voittoja tavoitellessaan kuljettaneet heitä Eurooppaan vaarallisissa ja epäinhimillisissä oloissa, D. pitää huolestuttavana sitä, että ihmiset, jotka organisoivat ja jatkavat siirtolaisten laittomia kuljetuksia ja ovat vastuussa lukemattomien ihmisten kuolemista, ovat edelleen vapaina eikä heitä uhkaa oikeuden eteen joutuminen; E. pitää valitettavana sitä, että laittomien siirtolaisten ihmisoikeuksia rikotaan räikeästi lupaamalla heille laillista työtä ja pakottamalla heidät sitten tekemään alipalkattua riistotyötä prostituoituina, kotiapulaisina tai työvoimana maataloudessa ja ravintola- tai rakennusalalla, F. pitää erityisen huolestuttavana siirtolaisnaisten ja -lasten tilannetta, koska he ovat sukupuolensa ja ikänsä vuoksi suuremmassa vaarassa, G. muistuttaa, että vuosi 1997 on julistettu Euroopan rasisminvastaiseksi vuodeksi; 1. Vaatii komissiota tutkimaan laittomien työntekijöiden sekä henkilöiden, joista on tullut luvattomia työntekijöitä, hyväksikäyttöä; 2. Pyytää jäsenvaltioita tehostamaan ponnistelujaan tähän ihmisten salakuljetukseen sekaantuneiden henkilöiden saattamiseksi oikeuden eteen ja kehottaa parantamaan poliisiyhteistyötä tässä asiassa; 3. Pyytää, että ryhdytään erityistoimiin niitä kolmansia maita kohtaan, jotka edesauttavat ihmisten salakuljettamista; 4. Kehottaa jäsenvaltioita ryhtymään asianmukaisiin toimiin sen varmistamiseksi, ettei siirtolaisten siirtolaisasema estä heitä nostamasta joko rikosoikeudellista tai siviilioikeudellista kannetta niitä henkilöitä vastaan, jotka ovat käyttäneet siirtolaisia hyväksi tai loukanneet heidän ihmisoikeuksiaan; 5. Pyytää neuvostoa ja komissiota tarjoamaan asianmukaista apua niille jäsenvaltioille, jotka joutuvat kärsimään alati kasvavasta laittomasta siirtolaisuudesta; 6. Pyytää komissiota tukemaan järjestöjä, jotka osallistuvat siirtolaisten hyväksikäytön tutkimiseen ja kampanjoivat siirtolaisten ihmisoikeuksien puolesta; 7. Pyytää, että parlamentille tiedotetaan ja että parlamenttia kuullaan rajanylitys- ja maahanmuuttoasioiden tiedotus-, tutkimus- ja tiedonvaihtokeskuksen toiminnasta (CIREFI) Euroopan unionista tehdyn sopimuksen K.6 artiklan mukaisesti; 8. Vaatii lisäksi, että rajanylitys- ja maahanmuuttoasioiden tiedotus-, tutkimus- ja tiedonvaihtokeskus hyväksyy kaksi parlamentin jäsentä tarkkailijoiksi; 9. Vaatii, että tuleva Euro-Välimeri-konferenssi merkitsee tämän asian esityslistalleen; 10. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.